אייל חנקין

אייל חנקין (נולד ב-3 בנובמבר 1969) הוא איש עסקים ישראלי המכהן כמנכ"ל קבוצת עזריאלי מאז 1 בינואר 2018. קודם לכן כיהן כמנכ"ל בחברת הבת של הקבוצה, סופרגז מ-2010.

ביוגרפיה 

חנקין הוא מוסמך EMBA מתוכנית קלוג-רקאנטי של אוניברסיטת נורת'ווסטרן ואוניברסיטת תל אביב ובעל תואר ראשון במדעי המחשב וניהול מאוניברסיטת תל אביב. בין השנים 1998–2000 שימש כסמנכ"ל שיווק ומכירות בחברת NAMS, חברת סטארט-אפ המתמחה בפתרונות תקשורת, בילינג ושירותים אחרים. בין השנים 2000–2007 שימש כסמנכ"ל שיווק ופיתוח עסקי בחברת Airwell (מקבוצת אלקו). בין השנים 2007–2009 שימש כמנכ"ל קבוצת שחר, קבוצה המתמחה בשירותי ערך מוסף בתחומי הביטוח השונים, בהם רפואה, תשתיות ואלקטרוניקה.

בינואר 2010 מונה למנכ"ל חברת סופרגז.

ב-2013 נקבע שישלם קנס אישי של 100,000 ש"ח בגין אי העברת נתונים לרשות ההגבלים העסקיים. הייתה זו הפעם הראשונה שהוטל על נושא משרה קנס אישי ללא אפשרות שיפוי בגין אי העברת נתונים.

ב-26 באוקטובר 2017 אישר דירקטוריון קבוצת עזריאלי את מינוי חנקין למנכ"ל, זאת לאחר התפטרותו של יובל ברונשטיין. ב-1 בינואר 2018 נכנס חנקין לתפקידו.

הערות שוליים

מנכ"לים ישראלים
בוגרי אוניברסיטת תל אביב
ישראלים שנולדו ב-1969